WORK แจกวอแรนต์ให้ผู้ถือหุ้นเดิม สัดส่วน 20:1 พร้อมเพิ่มทุนรองรับ
WORK จ่อเพิ่มทุนไม่เกิน 34,861,633 หุ้น รองรับการออกวอร์แรนต์ให้ผู้ถือหุ้นเดิมฟรีจำนวนไม่เกิน 20,861,633 หน่วย สัดส่วน 20:1 พร้อมออกวอร์แรนต์ให้กรรมการ-ผู้บริหาร-พนักงาน จำนวน 14,000,000 หน่วย อายุไม่เกิน 4 ปี อัตราการใช้สิทธิ 1 วอร์แรนต์ต่อ 1 หุ้นที่ราคาใช้สิทธิ 38.10 บ./หุ้น
24 มิ.ย. 2558

บริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK ระบุว่า ที่ประชุมคณะกรรมการบริษัทเมื่อวานนี้ (23 มิ.ย.) อนุมัติการออกใบสำคัญแสดงสิทธิที่จะซื้อหุ้นสามัญเพิ่มทุนของบริษัท ครั้งที่ 1 (WORK-W1) จำนวนไม่เกิน 20,861,633 หน่วย จัดสรรให้ฟรีแก่ผู้ถือหุ้นเดิม สัดส่วน 20 หุ้นเดิมต่อ 1 วอร์แรนต์
อีกทั้งออกวอร์แรนต์ให้กับกรรมการ ผู้บริหาร และพนักงานของบริษัท หรือบริษัทย่อย ครั้งที่ 2 (ESOP-2) จำนวนไม่เกิน 14,000,000 หน่วย โดยวอร์แรนต์มีอายุไม่เกิน 4 ปี อัตราการใช้สิทธิ 1 วอร์แรนต์ต่อ 1 หุ้นที่ราคาใช้สิทธิ 38.10 บาท/หุ้น
พร้อมกันนี้จะเพิ่มทุนจดทะเบียนจำนวนไม่เกิน 34,861,633 หุ้น เพื่อรองรับการใช้สิทธิแปลงสภาพวอร์แรนต์ดังกล่าว สำหรับวัตถุประสงค์ในการใช้เงินเพิ่มทุนครั้งนี้ เพื่อเตรียมความพร้อม และเสริมสร้างความแข็งแกร่งและให้มีความยืดหยุ่นทางการเงินในการดำเนินโครงการต่างๆในอนาคต และเพื่อสำรองเงินไว้ใช้เป็นเงินทุนหมุนเวียนของบริษัท หรือเพื่อชำระหนี้